Diari Oficial de la Generalitat Valenciana


Sumari del DOGV 5604, del 21-09-2007 (2007/11928)

RESOLUCIÓ de 17 de setembre de 2007, del director general de Relacions amb les Corts i Secretariat del Consell, de la Conselleria de Presidència, per la qual se disposa la publicació del Conveni d'Encàrrec de Gestió entre la Generalitat i el Ministeri d'Agricultura, Pesca i Alimentació, pel qual s'establix la delegació de determinades funcions de l'organisme pagador de la Comunitat Valenciana en la Direcció General de Desenvolupament Rural i el FEGA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5604

Data del DOGV
:   21-09-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/11507


Data del document
:   17-09-2007

Organisme emissor
:   Conselleria de Presidència

Tipus de document
:   Resolució

Descriptors 

:   * delegació de poders

RESOLUCIÓ de 17 de setembre de 2007, del director general de Relacions amb les Corts i Secretariat del Consell, de la Conselleria de Presidència, per la qual se disposa la publicació del Conveni d'Encàrrec de Gestió entre la Generalitat i el Ministeri d'Agricultura, Pesca i Alimentació, pel qual s'establix la delegació de determinades funcions de l'organisme pagador de la Comunitat Valenciana en la Direcció General de Desenvolupament Rural i el FEGA. [2007/11261]  
La Generalitat i el Ministeri d'Agricultura, Pesca i Alimentació, han subscrit, després de la tramitació prèvia reglamentària, entre la Generalitat i el Ministeri d'Agricultura, Pesca i Alimentació, el 28 de juny de 2007, el Conveni d'Encàrrec de Gestió, pel qual s'establix la delegació de determinades funcions de l'organisme pagador de la Comunitat Valenciana en la Direcció General de Desenrotllament Rural i el FEGA, i en compliment del que establix l'article 15.3 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis amb el número 1201/2007, i que figura com a annex d'esta resolució.  
València, 17 de setembre de 2007. El director general de Relacions amb les Corts i Secretariat del Consell: Ángel Mompó Romero.  
Conveni d'Encàrrec de Gestió Entre la Generalitat i el Ministeri d'Agricultura, Pesca i Alimentació, pel qual s'establix la delegació de determinades funcions de l'organisme pagador de la Comunitat Valenciana en la Direcció General de Desenrotllament Rural i el FEGA  
Madrid, 28 de juny de 2007  
Reunits  
D'una banda, el senyor Juan Gabriel Cotino Ferrer, president de l'Agència Valenciana de Foment i Garantia Agrària, organisme pagador dels gastos corresponents a la política agrícola comuna a la Comunitat Valenciana, d'acord amb l'autorització del Consell en la reunió de 1 de juny de 2007 i a les atribucions que li conferix l'article 8.1.d) del Decret 123/2006, de 8 de setembre, pel qual s'aprova l'Estatut de l'Agència Valenciana de Foment i Garantia Agrària.  
D'altra banda, el senyor Santiago Menéndez de Luarca y Navia-Osorio, subsecretari d'Agricultura, Pesca i Alimentació, en virtut del Reial Decret 675/2004, de 19 d'abril, pel qual es disposa el seu nomenament, actuant en nom i representació de l'esmentat departament, d'acord amb les atribucions que li conferix l'article 1.2.e) de l'Orde APA/1603/2005, de 17 de maig, de delegació d'atribucions en el Ministeri d'Agricultura, Pesca i Alimentació.  
Ambdós parts es reconeixen la competència suficient per a atorgar el present conveni d'encàrrec de gestió i a este efecte:  
Exposen  
Primer  
Que l'autorització i el pagament als beneficiaris últims a través de les entitats financeres de les ajudes vinculades a préstecs corresponents a les mesures d'ajuda a les inversions en les explotacions agràries i la instal·lació de jóvens agricultors, aprovades per les comunitats autònomes durant el període 2000-2006 a l'empara del Reglament (CE) número 1257/1999, del Consell, de 17 de maig de 1999, sobre ajuda al desenrotllament rural a càrrec del FEOGA i del Reial Decret 613/2001, de 8 de juny, per a la millora i modernització de les estructures de producció de les explotacions agràries, ha sigut realitzat per la Direcció General de Desenrotllament Rural, del Ministeri d'Agricultura, Pesca i Alimentació (d'ara endavant MAPA) i convé establir un mecanisme per a liquidar els compromisos adquirits en este període i que no hagen pogut ser abonats a la seua fi.  
Segon  
Que en virtut de l'article 15 del Reglament (CE) número 1698/2005, de 20 de setembre, del Consell, relatiu a l'ajuda al desenrotllament rural a través del FEADER, les ajudes a inversions en les explotacions agràries i instal·lació de jóvens agricultors, estaran contingudes en el respectiu "Programa regional de desenrotllament rural" d'esta comunitat autònoma, per al període 2007-2013, i que en aplicació de l'article 74 de l'esmentat reglament, ha sigut acreditat l'organisme pagador de la Comunitat Valenciana en el sentit de l'article 6 del Reglament (CE) número 1290/2005, del Consell, de 21 de juny, sobre el finançament de la política agrícola comuna, i li correspondrà, en conseqüència, el pagament d'estes ajudes.  
Tercer  
Que el Reglament (CE) número 885/2006, de la Comissió, de 21 de juny, i el Reglament (CE) número 1290/2005, del Consell, de 17 de maig, relatius a l'autorització d'organismes pagadors i altres òrgans i a la liquidació de comptes del FEAGA i del FEADER, i al finançament de la política agrícola comuna, respectivament, preveuen una sèrie de requisits que han de complir els organismes pagadors en allò que concernix al procediment de liquidació de comptes.  
Concretament, l'annex I del Reglament (CE) número 885/2006, de la Comissió, de 21 de juny, pel qual s'establixen les disposicions d'aplicació del Reglament 1290/2005, pel que fa a l'autorització dels organismes pagadors i altres òrgans, i a la liquidació de comptes del FEAGA i el FEADER, establix els criteris d'autorització referits al "1. Entorn interior, 2. Activitats de control, 3. Informació i comunicació i 4. Seguiment" que han de complir els organismes pagadors perquè puguen actuar com a tals.  
Segons l'apartat "c) Delegació", dins d'"1. Entorn interior", contempla que en virtut de l'article 6, apartat 1 del Reglament (CE) número 1290/2005, l'organisme pagador pot delegar qualsevol de les funcions principals, excepte pel que es referix al pagament de les ajudes comunitàries. No obstant això, els pagaments que s'abonen al beneficiari últim no estan coberts per l'esmentat article i poden ser executats per l'autoritat de gestió o per un altre organisme, en este cas pel MAPA. Només el reemborsament de la part comunitària de la subvenció a esta autoritat o organisme ha de quedar davall la competència de l'organisme pagador, segons la Declaració de la Comissió formulada en la 2ª reunió del Comité dels Fons Agrícoles, de 10 de maig de 2006, sobre l'article 6.  
Quart  
Que el Decret 124/2006, de 8 de setembre, del Consell, regula el funcionament de l'organisme pagador de les ajudes FEADER i, així mateix, designa com a autoritat competent l'Agència Valenciana de Foment i Garantia Agrària.  
Quint  
Que l'Acord del Consell de 1 de juny de 2007 faculta el Sr.Juan Gabriel Cotino, per a actuar en este acte en nom i representació de la Comunitat Valenciana.  
Sext  
Les línies o mesures a què afecta el present conveni afecta les ajudes vinculades a préstecs de les mesures: inversions en les explotacions agràries i primera instal·lació d'agricultors jóvens, aprovades per la Comunitat Valenciana a l'empara dels Reials Decrets 204/1996 i 613/2001, ara imputables al nou "Programa regional de desenrotllament rural".  
Sèptim  
Tenint en compte l'anteriorment exposat, les parts subscriuen el present conveni i s'atenen a les següents  
Clàusules  
Primera. Objecte  
L'Agència Valenciana de Foment i Garantia Agrària, en la condició d'organisme pagador, encomana a la Direcció General de Desenrotllament Rural del Ministeri d'Agricultura, Pesca i Alimentació i en la forma i condicions que s'establixen, les funcions següents:  
- La gestió i el pagament als beneficiaris últims de les ajudes vinculades a préstecs, corresponents a les mesures de desenrotllament rural previstes en l'apartat 2.c) i 3, de l'article 1 del Reglament (CE) número 1258/1999, del Consell, de 17 de maig de 1999, sobre el finançament de la política agrícola comuna, concedides per la Comunitat Valenciana per a les inversions en explotacions agràries i la instal·lació de jóvens agricultors regulades pels Reials Decrets 204/1996 i 613/2001. Els procediments de gestió i de pagament realitzats pel MAPA es descriuen en l'annex 1.  
- Les actuacions de control, de conformitat amb la legislació sectorial de la Unió Europea, necessàries per a verificar la realitat dels fets que servixen de base als pagaments d'estes ajudes  
- A este efecte, el nombre d'expedients pendents de pagament amb els imports màxims corresponents al MAPA, en les línies de modernització d'explotacions i a la instal·lació de jóvens agricultors, per anys, s'indiquen en els annexos 2 i 3, respectivament, d'este conveni.  
Igualment es delega en el FEGA l'auditoria interna segons allò que s'ha expressat en la clàusula novena del present conveni.  
Segona. Mitjans  
La Direcció General de Desenrotllament Rural, com a òrgan encarregat, disposa d'estructura organitzativa, mitjans personals i materials, procediments escrits amb les funcions i responsabilitats dels seus efectius, adequada i suficient per a atendre les funcions delegades; epígraf IV), de l'apartat c), del punt 1 de l'annex I del Reglament (CE) número 885/2006. L'annex 4 conté el certificat de l'òrgan corresponent relativa a esta clàusula.  
Tercera. Activitats   
En relació amb les ajudes vinculades als préstecs per a les inversions en explotacions agràries i la instal·lació de jóvens agricultors, la Direcció General de Desenrotllament Rural realitzarà les activitats següents:   
- Gestionar les esmentades ajudes, quan siga procedent (annex I).  
- Remetre a l'organisme pagador el certificat detallat dels pagaments realitzats als beneficiaris últims de les ajudes, amb el certificat d'admissibilitat relatiu a les funcions expressades en l'annex 1, i els informes dels resultats dels controls efectuats segons la normativa aplicable.  
- Comprovar que per a cada ajuda lligada a préstec es complixen els requisits que establisquen els reglaments comunitaris.  
- Conservar la documentació a disposició de l'organisme pagador.  
Quarta. Duració  
Els efectes d'este conveni s'estendran des de l'1 de gener de 2007 fins que finalitzen els pagaments esmentats en la clàusula primera o s'extingisca l'elegibilitat d'estos gastos d'acord amb els reglaments esmentats en l'esmentada clàusula o en la decisió aprovatòria del "Programa regional de desenrotllament rural", llevat que per raons legals, pressupostàries o de competència, que suposaren canvi dels pressupostos d'este conveni, s'haguera de denunciar esta.  
Quinta. Controls  
La Direcció General de Desenrotllament Rural realitza els controls administratius que li corresponen sobre el 100% dels expedients abonats i participa amb la comuitat autònoma en la realització dels controls sobre el terreny relatius a estes ajudes.  
La Direcció General de Desenrotllament Rural dins del termini establit per al pagament de cada una de les línies o mesures d'ajuda i, en tot cas, amb antelació suficient a la data establida, ha de remetre a l'organisme pagador l'informe dels controls efectuats segons la normativa aplicable.  
Este informe haurà de tindre en compte les condicions següents:  
- Estarà subscrit pel subdirector general d'Igualtat i Modernització i portarà el vistiplau del director general de Desenrotllament Rural.  
- Comprendrà, si és el cas, totes les mesures preses amb relació a les discrepàncies i irregularitats descobertes.  
- Indicarà que s'han complit les obligacions establides per la normativa reguladora de l'ajuda o mesura, i esmentarà els reglaments i, així mateix, els criteris d'autorització que establix el Reglament (CE) número 885/2006.  
Sexta. Informació  
Amb cada sol·licitud de pagament, la Direcció General de Desenrotllament Rural haurà de remetre al director de l'organisme pagador, la informació dels pagaments amb la documentació i en la manera següent:  
- Certificació d'admissibilitat del director general de Desenrotllament Rural  
- Informe del Servici Gestor encarregat dels controls en la clàusula quinta.  
- Informació en suport electrònic, amb les dades relatives als requeriments de pagaments exigits per la Comissió i els acordats amb la comunitat autònoma.  
- Relació de propostes d'obertura de procediment de cada un dels pagaments que procedisca no realitzar o s'hagen de recuperar per indeguts.  
La Direcció General de Desenrotllament Rural procedirà a l'adaptació dels seus procediments de seguretat dels sistemes d'informació a allò que s'establix l'annex 1, 3B del Reglament 885/2006, de la Comissió, que serà de plena aplicació a partir del 16 d'octubre de 2007.  
Sèptima. Documentació  
La Direcció General de Desenrotllament Rural conservarà i custodiarà tota la documentació relativa a les ajudes abonades i, als controls efectuats, ja siga en paper o format electrònic, degudament registrada i localitzada.  
La documentació es mantindrà a disposició de la Comissió, d'acord amb el que establix l'article 8.2. del Reglament (CE) número 1290/2005.   
Octava. Auditoria  
La Subdirecció General d'Auditoria Interna del FEGA, en el marc dels seus plans quinquennals i anuals d'auditoria, verificarà que els procediments adoptats per la Direcció General de Desenrotllament Rural, siguen apropiats per a assegurar la comprovació de la conformitat amb la normativa, així com l'exactitud, integritat i oportunitat de la comptabilitat. Del resultat d'estos controls es donarà compte al Servici d'Auditoria Interna de l'Organisme Pagador.  
Novena. Pagaments indeguts  
Correspon a la Direcció General de Desenrotllament Rural la iniciació de l'oportú procediment encaminat a la recuperació dels pagaments indeguts que hagen sigut realitzats pel MAPA i, així mateix, el seguiment del procediment fins a la seua total recuperació o finalització, facilitant la informació que a este efecte requerisca l'organisme pagador.  
Correspon a l'organisme pagador, sobre la base de la informació presentada per la Direcció General de Desenrotllament Rural, la seua inclusió en el Registre de Deutors i la seua posterior declaració al FEADER quan es recupere.  
Igualment, correspon a l'organisme pagador la comunicació al FEGA, quan procedisca, per al seu posterior enviament a l'Oficina Europea de Lluita contra el Frau (OLAF) en compliment del reglament relatiu a la comunicació i seguiment d'irregularitats.  
Deu. Rescissió   
El present conveni d'encàrrec de gestió podrà ser rescindit per mutu acord de les parts o per decisió motivada d'una d'estes, que haurà de ser comunicada per escrit a l'altra part, almenys amb sis mesos d'antelació a la data prevista de resolució.  
Onze. Naturalesa i jurisdicció  
El present conveni d'encàrrec de gestió es formalitza de conformitat amb el que es disposa en els articles 6, 8 i 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El coneixement de les qüestions litigioses entre les parts correspondrà, si escau, als òrgans competents de l'Orde Jurisdiccional Contenciós Administratiu, de conformitat amb la Llei 29/1998, de 13 de juliol, reguladora d'esta jurisdicció  
Dotze. Publicació  
El present conveni d'encàrrec de gestió es publicarà íntegrament en el Boletín Oficial del Estado, i tindrà vigor des del dia de la firma.  
En prova de conformitat, i per a la deguda constància d'allò que s'ha convingut, es firma el present conveni en tres exemplars i en tots els seus fulls, en el lloc i la data indicats en l'encapçalament.  
La ministra d'Agricultura, Pesca i Alimentació, p.d. el sotssecretari d'Agricultura, Pesca i Alimentació (art. 1.2. e) O APA/1603/2005, de 17 de mayo, BOE 02.06.2005).  
El president de l'Agència Valenciana de Foment i Garantia Agrària. Juan Gabriel Cotino Ferrer.  
Annex I  
Procediments de gestió que corresponen realitzar a la direcció general de desenrotllament rural  
- Subscripció i modificació de convenis amb entitats de crèdit amb la finalitat de facilitar els préstecs i materialitzar les ajudes vinculades a estos.  
- Informe a la Comissió Delegada del Govern per a Assumptes Econòmics sobre la determinació anual del volum màxim de préstecs que cal convindre amb les entitats financeres.  
- Determinació de les modalitats de préstec i de pagaments de les ajudes vinculades a estos.  
- Recepció de les pòlisses de préstec formalitzades mensualment per les entitats financeres.  
- Realització dels oportuns controls administratius sobre les esmentades pòlisses per a verificar la concordança d'estes amb les respectives resolucions de les comunitats autònomes i amb els convenis financers.  
- Determinació final de l'import de les ajudes en forma de bonificació d'interessos i, si escau, de minoració d'anualitats d'amortització. Esta determinació es realitza en funció de la certificació de la comunitat autònoma de la modalitat del préstec efectivament formalitzat i de l'evolució del tipus d'interés preferencial.  
- Pagament semestral de les ajudes de bonificació d'interessos i anual de les ajudes de minoració d'anualitats d'amortització.  
- Establiment d'acords amb entitats financeres per al pagament anticipat de les ajudes.  
- Revisió trimestral del tipus d'interés preferencial.  
- Seguiment i adaptació de les pòlisses a les noves condicions de tipus d'interés preferencial.  
- Recuperació de les quantitats indegudament pagades per diversos motius.